CELEX: 32005D0624
Language: hu
Date: 2005-08-22 00:00:00
Title: 2005/624/EK: A Bizottság határozata (2005. augusztus 22.) Szardínián (Olaszország) az afrikai sertéspestis felügyeleti körzetébe tartozó egyes gazdaságokban a sertéshús jelölésétől és további felhasználásától való eltérésről (az értesítés a C(2005) 3161. számú dokumentummal történt)

24.8.2005   
            
            
               HU
            
            
               Az Európai Unió Hivatalos Lapja
            
            
               L 219/45
            
         
      A BIZOTTSÁG HATÁROZATA
   
   (2005. augusztus 22.)
   Szardínián (Olaszország) az afrikai sertéspestis felügyeleti körzetébe tartozó egyes gazdaságokban a sertéshús jelölésétől és további felhasználásától való eltérésről
   (az értesítés a C(2005) 3161. számú dokumentummal történt)
   (Csak az olasz nyelvű szöveg hiteles)
   (2005/624/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az afrikai sertéspestis elleni védekezésre vonatkozó külön rendelkezések megállapításáról, valamint a fertőző sertésbénulás (Teschen-betegség) és az afrikai sertéspestis tekintetében a 92/119/EGK irányelv módosításáról szóló, 2002. június 27-i 2002/60/EK tanácsi irányelvre (1) és különösen annak 11. cikke (1) bekezdésének f) pontjára,
   mivel:
   
               (1)
            
            
               A Szardínián (Olaszország) jelen lévő afrikai sertéspestissel szembeni állat-egészségügyi védintézkedésekről szóló, 2005. május 2-i 2005/363/EK bizottsági határozatot (2) az afrikai sertéspestis Szardínián (Olaszország) való jelenlétére válaszként fogadták el.
            
         
               (2)
            
            
               Az afrikai sertéspestis kiújulása még mindig előfordul Szardínián, és Olaszország a 2002/60/EK irányelv keretén belül intézkedéseket hoz az afrikai sertéspestis leküzdésére Szardínián.
            
         
               (3)
            
            
               A 2002/60/EK irányelv rendelkezik arra vonatkozóan, hogy miután egy gazdaságban a sertésekkel kapcsolatban hivatalosan megállapították az afrikai sertéspestis diagnózisát, az illetékes hatóság haladéktalanul egy legalább 3 kilométer sugarú védőkörzetet létesít a kitörés helye körül, amely maga is része egy legalább 10 kilométer sugarú megfigyelési körzetnek.
            
         
               (4)
            
            
               A 2002/60/EK irányelv rendelkezik továbbá arról is, hogy a sertéseket nem lehet eltávolítani abból a védő- és felügyeleti körzetben lévő gazdaságból, amelyben azokat tartották, 40 illetve 30 napig azt követően, hogy elvégezték a fertőzött gazdaságok előzetes tisztítását és fertőtlenítését, valamint, amennyiben szükséges, a rovarirtást. Ez után az időszak után az illetékes hatóságok engedélyezhetik a sertéseknek a származási gazdaságból a vágóhídra történő eltávolítását, amennyiben teljesülnek egyes különleges feltételek. Az ilyen sertésektől származó friss húst vagy fel kell dolgozni, vagy különleges jelöléssel ellátva egy későbbi fázisban kell feldolgozni.
            
         
               (5)
            
            
               A 2002/60/EK irányelv szerint a tagállam megfelelően indokolt kérésére eltérés engedélyezhető az említett feltételektől.
            
         
               (6)
            
            
               2005. május 25-én afrikai sertéspestis kitörését állapították meg a szardíniai Anela településen. Az illetékes hatóság azonnal 3 kilométeres védőkörzetet jelölt ki a kitörés helye körül, ami az e terület körüli 10 kilométer sugarú megfigyelési körzeten belül helyezkedik el. 2005. június 10-én Bultei településen újabb kitörést állapítottak meg a kijelölt védőkörzeten belül.
            
         
               (7)
            
            
               Az olasz hatóságok eltérést kérelmeztek a Bizottságtól a friss húsnak az előírt különleges jelöléssel való megjelölésétől, valamint attól a feltételtől, hogy a kijelölt megfigyelési körzetben elhelyezkedő gazdaságokból származó friss húst fel kell dolgozni. A kérelmet azzal indokolták, hogy komoly nehézségbe ütközik a feldolgozott hús számára piacot találni, és hogy néhány gazdaságban hatással van a sertések jólétére, ha kellő időben nem kerülnek levágásra, valamint hogy elhanyagolható az ilyen eltéréssel járó további állat-egészségügyi kockázat, amennyiben különleges járványvédelmi intézkedések is elfogadásra kerülnek. Következésképpen helyénvaló arról rendelkezni, hogy bizonyos feltételekkel a kijelölt megfigyelési körzetben elhelyezkedő gazdaságokból származó sertéshúst nem kell feldolgozni és az előírt különleges jelöléssel ellátni, valamint egy későbbi fázisban felhasználni. Az afrikai sertéspestis jelenlétének kizárása érdekében és a betegség elterjedése bármilyen kockázata elkerülésének biztosítására, további intézkedéseket kell hozni a származási gazdaságra és e sertések mozgására vonatkozóan.
            
         
               (8)
            
            
               Az ellenőrző és mintavételi eljárásokat a sertéseknek a kijelölt felügyeleti körzetből a vágóhídra történő szállításával kapcsolatban a diagnosztikai kézikönyvvel (3) való teljes összhangban kell végrehajtani. A 2002/60/EK irányelv 11. cikkének (4) bekezdésében foglalt eltérés esetében a diagnosztikai kézikönyv melléklete IV. fejezetének (6) bekezdését kell alkalmazni.
            
         
               (9)
            
            
               Rendelkezni kell arra vonatkozóan is, hogy az olyan gazdaságokból származó sertéshúst, sertéshúsból készült termékeket vagy sertéshúst tartalmazó más termékeket, amelyek számára nem engedélyeztek ilyen eltérést, lássák el a 2005/363/EK határozat által előírt különleges jelöléssel annak biztosítása érdekében, hogy ilyen sertéshús, sertéshúsból készült termék vagy sertéshúst tartalmazó más termék ne kerüljön elszállításra Szardíniáról, valamint nyomon követhető legyen.
            
         
               (10)
            
            
               Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Tárgy és hatály
   Ez a határozat eltérést engedélyez a friss hús feldolgozására vonatkozó feltételtől azon sertések esetében, amelyek azoknak a gazdaságoknak a körzetében létesített felügyeleti körzetben elhelyezkedő gazdaságokból származnak, amelyekben hivatalosan megállapították a sertéspestis diagnózisát Szardínián (Olaszország) 2005. május 25-én Anela, valamint 2005. június 10-én Bultei településen.
   2. cikk
   Fogalommeghatározások
   Ezen határozat alkalmazásának céljából a 2002/60/EK irányelv 2. cikkében és a 2005/363/EK határozat 2. cikkében meghatározott fogalmakat kell alkalmazni.
   3. cikk
   Eltérés a 2002/60/EK irányelv 10. cikke (3) bekezdése f) pontjának negyedik francia bekezdésétől
   Az illetékes hatóság engedélyezheti, hogy a 2002/60/EK irányelv 11. cikke (1) bekezdése f) pontjának megfelelően közvetlenül a vágóhídra szállított sertésektől származó friss hús ne kerüljön feldolgozásra a 10. cikk (3) bekezdése f) pontjának negyedik francia bekezdése szerint, a következő feltételek mellett:
   
               a)
            
            
               A származási gazdaság megfelel a 4. cikkben előírt követelményeknek.
            
         
               b)
            
            
               A sertések mozgása megfelel a 2002/60/EK irányelvben foglalt valamennyi vonatkozó követelménynek és különösen a 11. cikk (1) bekezdése f) pontjában és a (4) bekezdésben foglaltaknak a fertőzött gazdaságok előzetes tisztítását és fertőtlenítését, valamint, amennyiben szükséges, a rovarirtást követő 30, illetve 21 napra vonatkozóan, amely időszak alatt a sertéseket nem lehet eltávolítani a származási gazdaságból.
            
         
               c)
            
            
               Az ezekből a sertésekből származó húst, sertéshústermékeket és sertéshúst tartalmazó más termékeket a 2005/363/EK határozat 4. cikkének megfelelő különleges állat-egészségügyi vagy azonosító jelöléssel látják el.
            
         4. cikk
   A származási gazdaságra vonatkozó követelmények
   A 3. cikkben említett származási gazdaságnak a következő követelményeknek kell eleget tennie:
   
               a)
            
            
               A származási gazdaság nem helyezkedhet el az afrikai sertéspestis kitörését követően létesített védőkörzetben.
            
         
               b)
            
            
               A származási gazdaságban bevezették a 2005/362/EK bizottsági határozattal (4) elfogadott felszámolási tervben említett megfelelő biológiai biztonsági intézkedéseket az afrikai sertéspestis terjedésének megelőzésére, valamint egy önellenőrző programot az afrikai sertéspestis kimutatására. Az illetékes hatóság jóváhagyta azokat még azt megelőzően, hogy egy, ezt a gazdaságot is magába foglaló felügyeleti körzetet jelöltek volna ki a körül a gazdaság körül, amelyben az afrikai sertéspestis kitört.
            
         
               c)
            
            
               Legalább két évig nem fordulhat elő afrikai sertéspestis diagnózisának megállapítása a származási gazdaságban a sertéseknek ebből a gazdaságból történő elszállítása előtt.
            
         5. cikk
   Közlemény a Bizottsághoz és a többi tagállamhoz
   Olaszországnak közölnie kell a Bizottsággal és a többi tagállammal e határozat időpontjától kezdődően minden hónapban valamennyi, az e határozat alkalmazásával kapcsolatos fontos információt.
   6. cikk
   Alkalmazás
   Ezt a határozatot 2005. szeptember 30-ig kell alkalmazni.
   7. cikk
   Címzett
   E határozat címzettje az Olasz Köztársaság.
   
      Kelt Brüsszelben, 2005. augusztus 22-én.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 192., 2002.7.20., 27. o. A 2003. évi csatlakozási okmánnyal módosított irányelv.
   
      (2)  HL L 118., 2005.5.5., 39. o. A legutóbb a 2005/494/EK határozattal (HL L 182., 2005.7.13., 26. o.) módosított határozat.
   
      (3)  Az afrikai sertéspestis diagnosztikai kézikönyvének jóváhagyásáról szóló, 2003. május 26-i 2003/422/EK bizottsági határozat (HL L 143., 2003.6.11., 35. o.).
   
      (4)  Szardínián (Olaszország) a vaddisznók afrikai sertéspestisének a felszámolására vonatkozó terv jóváhagyásáról szóló, 2005. május 2-i 2005/362/EK bizottsági határozat (HL L 118., 2005.5.5., 37. o.).